ગર્વના રણકાર સાથે એમનો અવાજ અનાયાસે જ થોડો મોટો થઇ ગયો. 'ભલભલા ચમરબંધીની સાથે વાત કરતી વખતે પણ વિભો ઘીસ ના ખાય. પેલાના પ્રભાવમાં અંજાયા વગર પોતાને જે કહેવાનું હોય એ બિન્દાસ કહી દે. અમારા ધંધામાં નાની- મોટી ચાલાકી અને તિકડમ કરવા પડે એની તો તમનેય ખબર છે. મારો, આદિત્યનો ને ભાસ્કરનો પનો ટૂંકો પડે એવા કેસમાં વિભો વટથી કામ પતાવી દે. તમને કલ્પના પણ ના હોય એવી કોઠાસૂઝથી એ કરતબ કરી બતાવે. હેવાન જેવા હરીફો સામે હિંમતથી ટક્કર લઇને એમને હાંસિયામાં હડસેલી દે.'